Γνωμοδότηση της Οικονομικής και Κοινωνικής Επιτροπής σχετικά με την «Πρόταση οδηγίας του Συμβουλίου σχετικά με τα έγγραφα κυκλοφορίας μηχανοκίνητων οχημάτων και των υπ'αυτών ρυμολκουμένων» () (98/C 19/05)

Στις 5 Αυγούστου 1997 και σύμφωνα με το άρθρο 75 της Συνθήκης για την Ευρωπαϊκή Ένωση, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 8 Οκτωβρίου 1997, με βάση την εισηγητική έκθεση του κ. Kubenz.

Κατά την 349η σύνοδο ολομέλειας (συνεδρίαση της 29ης Οκτωβρίου 1997), η Οικονομική και Κοινωνική Επιτροπή υιοθέτησε με 99 ψήφους υπέρ, 1 κατά και 3 αποχές την ακόλουθη γνωμοδότηση.

1. Προοίμιο

1.1. To 1996 στην ΕΕ ο αριθμός των ταξινομημένων οχημάτων ιδιωτικής χρήσης ανέρχετο σε 164 553 000 και επαγγελματικής χρήσης σε 22 032 000. Συνολικά, πρόκειται για 186 585 000 οχήματα () και 20 000 000 ρυμουλκούμενα ().

1.2. Στη Γερμανία, περίπου το 20 % των σε κυκλοφορία μηχανοκίνητων οχημάτων και ρυμουλκούμενων ταξινομούνται εκ νέου. Στην ΕΕ πραγματοποιούνται ετησίως δέκα εκατομμύρια επαναταξινομήσεις.

1.3. Από την 1η Ιανουαρίου 1997, η ΕΕ αποτελεί μια εσωτερική αγορά χωρίς σύνορα όπου είναι ελεύθερη η κυκλοφορία αγαθών, προσώπων, υπηρεσιών και κεφαλαίου. Την ίδια ημερομηνία, τα κράτη μέλη έθεσαν σε ισχύ την οδηγία του Συμβουλίου 70/156/ΕΟΚ της 6ης Φεβρουαρίου 1970 () περί προσεγγίσεως των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκούμενών τους [η οποία τροποποιήθηκε από την οδηγία 97/27/ΕΚ ()]. Σύμφωνα με την οδηγία οι υφιστάμενες διαδικασίες έγκρισης θα αντικατασταθούν σταδιακά από μια κοινοτική έγκριση τύπο. Η οδηγία προβλέπει όπως τα νέα οχήματα για τα οποία έχει χορηγηθεί έγκριση τύπου ΕΚ ταξινομούνται, πωλούνται και τίθενται σε λειτουργία σε άλλο κράτος μέλος, με την υποβολή ενός ισχύοντος πιστοποιητικού συμμόρφωσης (Certificate of Conformity - COC) 7 ωστόσο, η οδηγία δεν αναφέρεται σε καμία φορολογική πτυχή.

1.4. Από την 1η Ιανουαρίου 1993, υφίσταται η δυνατότητα εφαρμογής του συστήματος εγκρίσεως τύπου ΕΚ σε οχήματα κατηγορίας Μ1, δηλαδή «οχήματα τα οποία προορίζονται για τη μεταφορά προσώπων και έχουν κατ' ανώτατο όριο, εκτός της θέσεως του οδηγού, έως οκτώ θέσεις καθημένων» (). Από την 1η Ιανουαρίου 1996 το σύστημα είναι υποχρεωτικό για νέα οχήματα κατηγορίας Μ1.

1.5. Η άδεια κυκλοφορίας εκδίδεται για την πρώτη και για κάθε νέα ταξινόμηση του οχήματος όταν τούτο έχει ταξινομηθεί με βάση την έγκριση τύπου και ύστερα από τη χορήγηση του εθνικού αριθμού ταξινόμησης.

1.6. Η άδεια κυκλοφορίας επιτρέπει στον κάτοχο του οχήματος ή τον μεταπωλητή να διαθέσουν το όχημα στην εσωτερική αγορά ή να το επαναταξινομήσουν σε περίπτωση αλλαγής του τόπου κατοικίας ().

2. Εισαγωγή

2.1. Με την πρόταση οδηγίας επιδιώκεται η εναρμόνιση της εμφάνισης και του περιεχομένου της άδειας κυκλοφορίας στην ΕΕ.

2.2. Η πρόταση οδηγίας έχει ως νομική βάση το άρθρο 75 της Συνθήκης ΕΟΚ (κοινή πολιτική μεταφορών).

2.3. Με την οδηγία επιδιώκονται οι ακόλουθοι στόχοι μέσω εναρμόνισης:

- διευκόλυνση της κυκλοφορίας οχημάτων ταξινομημένων σε ένα κράτος μέλος στην επικράτεια άλλων κρατών μελών, δι'απλουστεύσεως του ελέγχου των αδειών κυκλοφορίας από τις αρμόδιες εθνικές αρχές 7

- έλεγχος εφαρμογής της οδηγίας 91/439/ΕΟΚ σχετικά με την άδεια οδήγησης, κατά την οδική κυκλοφορία ενός οχήματος () 7

- βελτίωση της λειτουργίας της εσωτερικής αγοράς, αφού θα διευκολύνει την κατανόηση των σχετικών εγγράφων κατά την ταξινόμηση ενός οχήματος σε άλλο κράτος μέλος 7

- βελτίωση της λειτουργίας της εσωτερικής αγοράς, αφού θα διευκολύνει την επαλήθευση των στοιχείων κατόχου ενός οχήματος κατά την ταξινόμηση του τελευταίου αυτού σε άλλο κράτος μέλος.

3. Γενικές παρατηρήσεις

3.1. Η ΟΚΕ εκφράζει την ικανοποίησή της για την πρόταση της Επιτροπής σχετικά με την εναρμόνιση των αδειών κυκλοφορίας.

4. Ειδικές παρατηρήσεις

4.1. Η ΟΚΕ εκφράζει την ικανοποίησή της διότι η άδεια κυκλοφορίας έχει σχεδιασθεί με βάση τη Σύμβαση της Βιέννης ().

4.2. Ωστόσο, η ΟΚΕ επισημαίνει ότι είναι απαραίτητο να ενσωματωθεί το πεδίο εφαρμογής της Σύμβασης της ECE () στην κοινοτική νομοθεσία διότι η σύμβαση αυτή ισχύει επί του παρόντος σε τρίτες χώρες και, ειδικότερα, στις χώρες της Ανατολικής Ευρώπης.

4.3. Η ΟΚΕ τάσσεται υπέρ της θέσπισης ενός ηλεκτρονικού συστήματος, το οποίο να καλύπτει το σύνολο της ΕΕ και να παρέχει τα δεδομένα σχετικά με την άδεια κυκλοφορίας του οχήματος με βάση τον αριθμό αμαξώματος.

4.3.1. Σε ορισμένα κράτη μέλη (Δανία, Ηνωμένο Βασίλειο και Σουηδία) δεν είναι υποχρεωτικό να φέρει ο οδηγός την άδεια κυκλοφορίας όταν ταξιδεύει στο εσωτερικό της χώρας όπου έχει ταξινομηθεί το όχημα. Σε αυτά τα κράτη μέλη, οι αρχές διαθέτουν ένα σύστημα το οποίο, κατά τη διάρκεια οδικών ελέγχων, τους προσφέρει άμεση πρόσβαση στα εθνικά μητρώα ταξινόμησης, όπου μεταξύ άλλων, περιλαμβάνονται και τα δεδομένα σχετικά με την άδεια κυκλοφορίας.

4.3.2. Η Επιτροπή εξετάζει επί του παρόντος το σχέδιο «TADIA», με το οποίο θα μπορούν να ανταλλάσσονται δεδομένα σχετικά με το πιστοποιητικό συμμόρφωσης με την έγκριση τύπου ΕΚ σε ευρωπαϊκή κλίμακα. Το σχέδιο «TADIA» μπορεί να χρησιμοποιηθεί ως βάση για ηλεκτρονικούς ελέγχους των οχημάτων.

4.3.3. Έως ότου να μπορούν να πραγματοποιηθούν ηλεκτρονικοί έλεγχοι στα οχήματα, έχει προταθεί η μεταβατική λύση των πλαστικών δελτίων με ηλεκτρονική ψηφίδα (chip). Πρόκειται για εφικτή λύση, δεδομένου ότι τα δελτία αυτά μπορούν να εισαχθούν αμέσως χωρίς να απαιτείται η έκδοσή τους σε έντυπη μορφή.

4.3.4. Με την καθιέρωση εντύπων, τα δεδομένα πρέπει να είναι αναγνώσιμα δια της ηλεκτρονικής οδού (π.χ. με τη χρήση ενός συστήματος ανάγνωσης γραμμωτού κώδικα).

4.4. Η ΟΚΕ συμφωνεί ότι μια άδεια κυκλοφορίας με δύο μέρη είναι απαραίτητη.

4.4.1. Κατά κανόνα, το δεύτερο μέρος της άδειας κυκλοφορίας δεν πρέπει να φυλάσσεται στο όχημα. Τούτο αποτελεί εμπόδιο στη μεταπώληση κλεμμένων οχημάτων, τα οποία δεν μπορούν να αποτελέσουν αντικείμενο καλόπιστης αγοράς χωρίς την παρουσίαση του δευτέρου μέρους της άδειας κυκλοφορίας. Το σύστημα αυτό έχει αποδειχθεί αξιόπιστο στη Γερμανία και τις Κάτω Χώρες και αναμένεται να εφαρμοστεί και στο Βέλγιο.

4.4.2. Η θέσπιση άδειας κυκλοφορίας σε δύο μέρη μπορεί επίσης να χρησιμεύσει και ως απόδειξη ιδιοκτησίας, όπως ισχύει με το πιστοποιητικό ιδιοκτησίας που εκδίδεται σε ορισμένα κράτη μέλη.

4.5. Άρθρα 6 και 7

4.5.1. Η ΟΚΕ συμφωνεί όπως η επιτροπή που θεσπίζεται από την οδηγία 96/47/ΕΚ () περί τροποποιήσεως της οδηγίας 91/439/ΕΟΚ για την άδεια οδήγησης, δύναται να προβαίνει σε προσαρμογές των παραρτημάτων ανάλογα με την τεχνολογική πρόοδο, σύμφωνα με τη διαδικασία που περιγράφεται στο άρθρο 7 της πρότασης.

4.6. Άρθρο 8

4.6.1. Οι προθεσμίες για την εφαρμογή της οδηγίας κρίνονται επαρκείς και κατάλληλες.

4.7. Παράρτημα Ι

4.7.1. Όσον αφορά την ευρύτερη τυποποίηση της μορφής της άδειας κυκλοφορίας, δεν πρέπει απλώς να προσδιορισθούν μέγιστες διαστάσεις αλλά να ορισθεί μια συγκεκριμένη μορφή όπως ισχύει και για τις άδειες οδηγήσεως στην ΕΕ. Έτσι, δεν θα υποσκελισθούν οι προσπάθειες τυποποίησης με την εισαγωγή διαφορετικής μορφής εγγράφων σε κάθε κράτος μέλος και θα αποφευχθούν προβλήματα που συνδέονται με την επιδίωξη ηλεκτρονικής αναγνωσιμότητας.

4.7.2. Τα δεδομένα που χρησιμοποιούνται αποκλειστικά για επίσημους ελέγχους οχημάτων, μπορούν να κωδικοποιούνται για λόγους εξοικονόμησης χώρου φύλαξης. Τούτο καθίσταται δυνατό με την εισαγωγή μιας τυποποιημένης μορφής που να διασφαλίζει την ηλεκτρονική αναγνωσιμότητα.

4.7.3. Όσον αφορά τα μέτρα για την αύξηση της ασφάλειας κατά της πλαστογραφίας, προτείνεται να προστεθεί στο Παράρτημα Ι, Μέρος Ι, Σημείο ΙΙ και στο Παράρτημα Ι, Μέρος ΙΙ, Σημείο ΙΙ της οδηγίας, η αναφορά στη χρήση ολογραμμάτων.

4.7.4. Όσον αφορά τις απαιτήσεις για την ποιότητα του χαρτιού, προτείνεται να είναι το ίδιο υψηλή με εκείνη της ευρωπαϊκής άδειας οδηγήσεως, προκειμένου τα έγγραφα της άδειας κυκλοφορίας να διατηρούνται για μεγάλο διάστημα και να μην μπορούν να πλαστογραφηθούν.

4.8. Παράρτημα Ι, Μέρος Ι, Σημείο VII και Παράρτημα Ι, Μέρος ΙΙ, Σημείο VII

4.8.1. Η διατύπωση να τροποποιηθεί ως εξής:

«Η άδεια κυκλοφορίας μπορεί επίσης να περιλαμβάνει και πληροφορίες με τη μορφή κωδικών, εάν τούτες περιλαμβάνονται στο πιστοποιητικό συμμόρφωσης που εκδίδει ο κατασκευαστής με βάση την έγκριση τύπου ΕΚ ή μπορούν να προκύψουν από αυτό με απλό υπολογισμό.»

4.9. Ρυμουλκούμενα

4.9.1. Εάν ένα άτομο κατέχει πολλά ρυμουλκούμενα, η αρμόδια υπηρεσία οφείλει να καταρτίσει κατάλογο με τα ρυμουλκούμενα που έχουν ταξινομηθεί στο όνομα του προσώπου αυτού. Ο κάτοχος οφείλει να φέρει και να παρουσιάζει σε κάθε έλεγχο τον κατάλογο αυτό αντί της άδειας κυκλοφορίας.

4.10. Η οδηγία δεν επηρεάζει υφιστάμενες εθνικές ειδικές διαδικασίες. Τούτες παραμένουν ως έχουν. Ωστόσο, θα ήταν χρήσιμο να επιτραπεί η χρήση τυποποιημένων εγγράφων ταξινόμησης για τα οχήματα που δεν διαθέτουν έγκριση τύπου ΕΚ.

4.10.1. Επί του παρόντος, τούτο αφορά όλες τις κατηγορίες οχημάτων για τις οποίες δεν είναι ακόμη δυνατή η έγκριση τύπου ΕΚ καθώς και τα οχήματα που ακόμη να ταξινομηθούν ατομικά σύμφωνα με τις εθνικές διαδικασίες έγκρισης τύπου, μετά τη θέση σε ισχύ των διαδικασιών έγκρισης τύπου ΕΚ για οχήματα Μ1 και για όλες τις άλλες κατηγορίες οχημάτων.

Βρυξέλλες, 29 Οκτωβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 202 της 2. 7. 1997, σ. 13.

() Επίσημα στοιχεία της ΓΔ ΙΙΙ της Ευρωπαϊκής Επιτροπής για κάθε κράτος μέλος.

() Εκτιμήσεις της ΟΚΕ.

() ΕΕ L 42 της 23. 2. 1970, σ. 1 (γνωμοδότηση της ΟΚΕ: ΕΕ C 48 της 16. 4. 1969, σ. 14).

() ΕΕ L 18 της 21. 1. 1997, σ. 7 (γνωμοδότηση της ΟΚΕ: ΕΕ C 49 της 24. 2. 1992, σ. 5).

() Βλ. Παράρτημα ΙΙ της οδηγίας 70/156/ΕΟΚ.

() Βλ. επίσης την «Ερμηνευτική ανακοίνωση της Επιτροπής σχετικά με τις διαδικασίες έγκρισης τύπου και ταξινόμησης ενός οχήματος που είχε προηγουμένως ταξινομηθεί σε άλλο κράτος μέλος» - ΕΕ C 143 της 15. 5. 1996, σ. 4.

() ΕΕ L 237 της 24. 8. 1991, σ. 1 (Γνωμοδότηση της ΟΚΕ: ΕΕ C 301 της 13. 11. 1995).

() Σύμβαση για την οδική κυκλοφορία, η οποία υπεγράφη στη Βιέννη στις 8 Νοεμβρίου 1968 και περιλαμβάνει τις τροπολογίες που ετέθησαν σε ισχύ στις 3 Σεπτεμβρίου 1993. Οικονομική Επιτροπή των Ηνωμένων Εθνών για την Ευρώπη.

() Οικονομική Επιτροπή των Ηνωμένων Εθνών για την Ευρώπη.

() ΕΕ L 235 της 17. 9. 1996, σ. 1.